B. Bugár, podpredseda NR SR: (2001-11-28):
Teraz pristúpime k druhému čítaniu o vládnom návrhu zákona, ktorým sa mení zákon Národnej rady Slovenskej republiky č. 387/1996 Z. z. o zamestnanosti v znení neskorších predpisov . Vládny návrh zákona ste dostali pred prvým čítaním ako tlač 1176 a spoločnú správu výborov schválenú gestorským výborom máte ako tlač 1176a. Vládny návrh zákona odôvodní minister práce, sociálnych vecí a rodiny Slovenskej republiky Peter Magvaši, ktorý ešte pred chvíľkou tu bol. Takže vyzývam pána ministra Magvašiho, aby sa vrátil do rokovacieho priestoru. (Čakanie na ministra.) Nech sa páči, pán minister, máte slovo. Zákon č. 387 o zamestnanosti. Nech sa páči. P. Magvaši, minister práce, sociálnych vecí a rodiny SR: Vážené panie poslankyne, vážení páni poslanci, vážený pán podpredseda Národnej rady, účelom predkladaného návrhu zákona je na základe poznatkov z realizácie organizovania verejnoprospešných prác pre dlhodobo nezamestnaných počas roku 2000 rozšíriť okruh zamestnávateľov o ďalších, ktorí môžu zamestnávať dlhodobo nezamestnaných formou verejnoprospešných prác s tým, že by sa predĺžil alebo opätovne dohodol pracovný pomer na určitú dobu na dohodnutom verejnoprospešnom mieste a zamedziť, aby zamestnávateľ dojednal so zamestnancom po dohodnutom verejnoprospešnom pracovnom mieste pre dlhodobo nezamestnaného dočasné pridelenie na výkon práce k inému zamestnávateľovi. Zároveň sa ukladá zamestnávateľovi povinnosť viesť denne evidenciu o druhu a mieste výkonu práce občanov zamestnaných na verejnoprospešných prácach a túto predkladať okresnému úradu práce a poskytovať zo strany okresného úradu práce zamestnávateľovi príspevok na úhradu mzdy alebo platu vo výške platnej minimálnej mzdy a príspevky do poistných fondov a spresniť náležitosti dohody uzatvorenej medzi okresným úradom práce a zamestnávateľom. Návrh zákona bol v súlade s uznesením 52. schôdze Národnej rady prerokovaný vo výboroch pre verejnú správu, pre financie, rozpočet a menu, pre ľudské práva a národnosti a v Ústavnoprávnom výbore Národnej rady Slovenskej republiky a vo Výbore Národnej rady Slovenskej republiky pre sociálne veci a bývanie. Obsah všeobecnej rozpravy v jednotlivých výboroch bol zameraný hlavne na dôvody rozšírenia okruhu subjektov oprávnených na zamestnávanie dlhodobo nezamestnaných občanov formou verejnoprospešných prác, na administratívne otázky súvisiace s evidenciou a vykazovaním verejnoprospešných prác, ako aj na to, že ide o doplnkový nástroj v systéme aktívnej politiky trhu práce. Zároveň sa poukazovalo na potrebu komplexného riešenia dlhodobej nezamestnanosti a na veľký počet návrhov na čiastkové úpravy zákona o zamestnanosti. Treba pripomenúť, že v poslednom období to boli predovšetkým hlavne poslanecké návrhy, ktoré prinášajú, žiaľ, nesystémový prístup k celkovému riešeniu problematiky zamestnanosti a celkovej koncepcii zákona o zamestnanosti. Chcel by som poďakovať, že všetky výbory Národnej rady Slovenskej republiky odporučili vládny návrh zákona schváliť v znení doplňujúcich a pozmeňujúcich návrhov uvedených v spoločnej správe Slovenskej republiky. Chcel by som, vážené panie poslankyne, požiadať vás, aby ste v druhom čítaní potvrdili tento zákon a mohli by sme ho schváliť, pretože je veľmi dôležitý pre praktické vykonávanie uplatňovania verejnoprospešných prác. A úpravy vychádzajú skutočne z potrieb predovšetkým obcí a miest Slovenskej republiky. Ďakujem.